**Хаталар өҫтөндә эште ойоштороу**

Хаталар өҫтөндә эш дәрестәрен планлаштырыу һәм үткәреүҙең ике этабын билдәләргә мөм-кин: 1) уҡытыусының дәрескә әҙерлеге; 2) уҡыусыларҙың дәрестә хаталар өҫтөндә эшләүе.

Яҙма эштән һуң, шул уҡ дәфтәрҙә хаталар өҫтөндә эш үткәрелә. Уның этаптары:

1)уҡытыусының хаталарҙы төҙәтеүе;

2)хаталарҙы иҫәпләү һәм классификациялау;

3)уҡыусының яҙма эшен баһалау;

4)уҡыусының үҙ хатаһын төҙәтеү өсөн эш төрөн һайлау.

**Уҡытыусының хаталарҙы төҙәтеүе**

Эште тикшереү барышында хаталарҙың бөтәһен дә: ҡағиҙәләре өйрәнелгәнен дә, өйрә-нелмәгәнен дә төҙәтергә кәрәк. Иң мөһиме, уҡыусы һуңынан үҙе ебәргән хатаны күрергә һәм аңларға, уны төҙәтергә ынтылырға тейеш.

Хаталар өҫтөндә эште ойоштороуҙың ҡатмарлылығына ҡарап, төҙәтеүҙең бер нисә ысу-лы билдәле.

1)Хата һыҙыла һәм өҫтөнә дөрөҫө яҙыла. Был ысул, әлбиттә, уҡыусының иғтибарын тейешле кимәлдә йәлеп итә алмай, сөнки ул хатаны күрә генә. Был ысулды уҡыусы хатаны үҙаллы тө-ҙәтә алмаған осраҡта ғына ҡулланылырға мөмкин.

2)Хата һыҙыла, тик дөрөҫө яҙылмай, ә поляла хатаның төрө күрһәтелә. Был ысул уҡыусылар-ҙың мөмкинлектәренән сығып тәҡдим ителә.

3)Хаталы һүҙҙең аҫтына һыҙыла һәм уҡыусы хатаны үҙе таба. Ебәрелгән хата иғтибарһыҙлыҡ-тан булһа, ул үҙ хатаһын тиҙ табып төҙәтәсәк.

4)Хаталар яҙма эштә төҙәтелмәй, ә эштең аҙағына хатаның төрө күрһәтелә. Мәҫәлән: орф.- 3, пункт.-2, телмәр х.- 2. Бындай ысул көслө уҡыусыларға ғына тәғәйенләнә.

Хата төҙәтеүҙең теге йәки был ысулын һайлағанда уҡыусының грамоталылығын, хата-ларҙың төрөн, уны ебәреүҙең сәбәбен асыҡлап, һәр ҡайһыһының эшенә шәхсән ҡарарға кәрәк. Хата төҙәтеү өсөн ҡулланылған шартлы тамғаларҙы бөтә уҡыусылар ҙа танырға тейеш.

Орфографик һәм пунктуацион хаталарҙың аҫтына ике (=), телмәр хатаһына бер (-), сти-листик хатаға ( ) тулҡынлы һыҙыҡ һыҙыла.

Хатаның төрөнә ҡарап, полялағы билдәләр ҙә бер төрлө булырға тейеш.

/ - орфографик, v – пунктуацион, т – телмәр, ст. – стилистик хата.

Телмәр хатаһын хәрефтәр менән билдәләп, аныҡларға мөмкин: л – лексик, гр.- грамма-тик, м.- морфологик, с. – синтаксик хата.

Стилистик хаталарҙың үҙенсәлеген дә тамғалар менән күрһәтергә кәрәк: z – абзац, z – абзац кәрәкмәй, ҡ – ҡабатлау, [ ] – артыҡ һүҙ, *V* – һүҙ төшөп ҡалған, 1,2,3 – һүҙ тәртибе бо-ҙолған. Был тамғалар әкренләп ҡулланылышҡа индерелә бара.

**Хаталарҙы классификациялау һәм иҫәпләү**

Уҡыусылар ебәргән хаталарҙы классификациялау тулы йә һайланма булырға мөмкин. Хаталарҙы тулы килеш классификациялау уҡыусының белем кимәле хаҡында киң мәғлүмәт бирә һәм киләсәктә ниндәй грамматик тема өҫтөндә эшләргә кәрәклек билдәләнә, артабанғы эш планлаштырыла. Классификациялауҙың был төрөн сирек аҙағында, ярты йыллыҡҡа ҡа-рата йомғаҡлау эшендә ҡулланылырға мөмкин.

Хаталарҙы һайланма классификациялау ҡайһы бер темаларҙы үҙләштереү кимәлен билдәләү өсөн үткәрелә. Был осраҡта бөтә хаталарҙың араһынан әлеге ваҡытта үтелгән ҡағи-ҙәләргә ҡарата ебәрелгәндәре һайлап алына. Уны һәр яҙма эштән һуң үткәрергә мөмкин. Ха-таларҙы классификациялау барышында уҡытыусының дөйөм дәфтәрендә һәр уҡыусыға бер нисә бит бүленеп, унда яҙма эштәрҙәге бөтә төр хаталар ҙа иҫәпкә алына. Мәҫәлән: китаптар- исемд. күплек ялғ. Һ.б.

Хаталарҙы иҫәпләп, уҡыусыларҙың эштәрен баһалағанда, хаталарҙың характерын бил-дәләү мөһим: бер типтағы, күп төрлө типтағы, ҡабатланған, тупаҫ, тупаҫ булмаған.

Яҙма эште тикшергәндә бөтә төр хаталарҙы ла төҙәтергә, ә иҫәпләгәндә һәр ҡайһыһын айырым (дифференциациялы) ҡарарға тәҡдим ителә:

1) орфографик, пунктуацион, телмәр, стилистик хаталар айырым иҫәпләнә;

2) өйрәнелмәгән ҡағиҙәгә ебәрелгән хаталар иҫәпләнмәй;

3) бер үк һүҙҙә ҡабатланған орфографик хаталар бер хата тип иҫәпләнә;

4) тупаҫ булмаған ике хата берәү тип иҫәпләнә;

5) бер үк ҡағиҙәгә ҡараған, төрлө һүҙҙә һәм һөйләмдә осраған оҡшаш хаталар айырым иҫәплә-нә;

6) таныш булмаған һүҙҙәге хаталар иҫәпләнмәй, уларҙы иҫкәртергә генә кәрәк;

7) һүҙ бер урында дөрөҫ, ә икенсеһендә хаталы яҙылһа, хатаға һанала, шул уҡ шарт тыныш билдәләренә лә ҡағыла.

**Уҡыусыларҙың хаталарын төҙәтеү өсөн үҙаллы эштәр һайлау**

Хаталар өҫтөндә эш дәрестәрен түбәндәге схема буйынса ойошторорға кәңәш ителә.

1.Яҙма эштәрҙең һөҙөмтәләре буйынса дөйөм мәғлүмәт биреү.

2.Уҡыусыларға дәфтәрҙәрен таратыу.

3.Уҡытыусы ярҙамында коллектив эш. Уны бер нисә вариантта үткәрергә мөмкин.

**1в**. Уҡытыусы хата ебәрелгән һүҙҙе (һөйләмде) әйтә, бер уҡыусы һүҙҙе (һөйләмде) яҙа, хатаны аңлата. Аҙаҡ һәр уҡыусы үҙенең эшенән шундай төр хатаны табып төҙәтә.

**2в.** Уҡытыусы таҡтаға хата ебәрелгән һүҙҙе (һөйләмде) яҙа. Уҡыусылар ундағы орфограмма-ны, пунктограмманы таба һәм уға тап килгән ҡағиҙәне ҡабатлай, бер нисә миҫал менән нығы-тып ҡуя.

**3в.** Уҡытыусы тәғәйен бер орфографик йә пунктуацион ҡағиҙәгә миҫал килтерә һәм уҡыусы-ларға, яҙма эштән бирелгән ҡағиҙәгә ярашлы, үҙ хаталарын табырға тәҡдим итә.

**4в.** Уҡыусыларҙың хаталар өҫтөндә үҙаллы эше түбәндәгесә эшләнә:

-хатаһы төҙәтелгән һүҙ күсереп яҙыла һәм хатаның аҫтына һыҙыла;

-ниндәй ҡағиҙәгә, грамматик күренешкә хата ебәрелеүе күрһәтелә;

-ҡағиҙәгә ярашлы бер нисә миҫал менән нығытыла.

**5в.** Уҡыусының хаталар үҙенсәлеген иҫәпкә алып төҙөлгән карточкаларҙа өҫтәлмә күнегеүҙәр бирелә.дәрестә ваҡыт етмәһә, өйҙә тамамларға мөмкин. Һуңынан улар уҡытыусы тарафынан мотлаҡ тикшерелә һәм баһалана.

Хаталар өҫтөндә эшләүҙе айырым дәрестәр менән генә сикләргә ярамай, улар системалы алып барылырға тейеш.

*Хаталар өҫтөндә эште ойоштороу*

Шәрипова Айгөл Вәсил ҡыҙының сығышы